DIACRONIA 


Impavidi progrediamur! 


NECROLOG 


doi:10.17684/i10A154ro 
ISSN: 2393-1140 


www,diacronia.ro 


In memoriam Vasile Frăţilă (1940-2019) 


Adina Chirilă* 


Facultatea de Litere, Istorie și Teologie, Universitatea de Vest, Bd. Vasile Pârvan 4, 300223 Timișoara, România 


Profesorul Vasile Frăţilă, unul dintre cei mai recu- 
noscuți și respectaţi reprezentanţi ai Şcolii lingvistice 
timişorene și cel mai valoros românist diacronist al 
acesteia, s-a stins din viaţă în ziua de duminică, 13 
octombrie 2019. 


Şi-a desfăşurat aproape întreaga activitate di- 
dactică și de cercetare la Facultatea de Litere a 
Universităţii de Vest din Timișoara, începînd cu anul 
1962, cu întreruperi datorate prilejului de a preda ca 
lector de limba română la Universitatea din Leipzig 
(1976-1979) şi ca profesor invitat la Universitățile 
din Jena (1997), Catania (1999), Udine (2000) şi 
Padova (2001). 


Cărţile sale, dicționarele la întocmirea cărora 
a lucrat, articolele publicare în reviste de prestigiu 
şi, mai târziu, în volume de autor acoperă marile 
arii de cercetare esenţial diacronică a limbii române: 
istoria limbii, lexicologia, etimologia, onomastica 
(antroponimia și toponimia), peste care domină 
însă domeniul lingvistic în care a excelat: cel al 
dialectologiei, spre care a fost îndrumat de către 
eminentul profesor G. Ivănescu și pe căile căruia l-a 
însoţit, la început, profesorul G. Giuglea. 


De la teza de doctorat elaborată sub îndruma- 
rea lui G. Ivănescu, Graiul de pe valea inferioară 
a Tirnavelor (1973; tipărită mai întîi sub forma 
unui curs universitar și apoi ca monografie în două 
volume: Graiul de pe Tirnave şi Graiul de pe Tirnave. 
Texte şi Glosar, Astra, Blaj, 2005-2006), pînă la 
ultimul volum publicat, Studii iszroromâne, Editura 
Universităţii din Bucureşti (2016), Vasile Frăţilă 
a semnat cîteva zeci de cărţi, lucrări lexicografice, 
cursuri universitare şi cîteva sute de articole. În faţa 
calităţii ştiinţifice a acestor studii însă, numărul, deși 
impresionant, spune puţin despre ştiinţa de carte a 
autorului lor. 

Cum ne dorim cu aviditate, cum primim rar, 


cărţile profesorului Vasile Frăţilă nu oferă o lectură 
ușoară și nu se deslușesc în pripă; nici explicaţiile sale, 

pe care le oferea cu entuziasm, generozitate și poftă 
pentru detalii, nu măguleau prin ușurătate minţile 
nepregătite ori grăbite să obţină, ca apoi să speculeze, 
un fapt ştiinţific oarecare, spectaculos, dar stingher 
în cuprinderea intelectuală a novicelui. Dimpotrivă: 
primele solicită calităţi de natura celor pe care autorul 
le poseda: curiozitate, rîvnă, trudire, studiu; cele din 
urmă dădeau rod numai pe fondul unei pasiuni reale 
şi a unei urmăriri cu toată seriozitatea a chestiunilor 
lingvistice dificile—de multe ori în bibliotecă, după 
încheierea discuţiei cu Profesorul. 


Educat de timpuriu în spiritul înaltelor persona- 
lităţi ale culturii transilvănene (s-a născut la Sîncel, 
Alba, și a urmat cursurile Liceului teoretic din Blaj), 
Vasile Frăţilă a crezut în noblețea învăţăturii și în 
datoria şi puterea ființei umane de a o dobîndi pe 
calea grea—singura—, de-a lungul căreia a oferit 
sprijin, dar nu şi scurtături. În felul acesta şi- 
a format discipolii, alături de care, mai ales în 
ultimele două decenii, a întărit la Universitatea de 
Vest din Timișoara cercetarea autentică în domeniile 
lingvistică istorică și dialectologie. A desfășurat şi 
a coordonat cu deosebire o serie de cercetări asupra 
dialectului istroromân— cercetări de bibliotecă și 
de teren, în satele croate din Peninsula Istria—, 
completînd şi corectînd, pentru mediul științific 
european, cunoaşterea acestui idiom românesc sud- 
dunărean, începută cu aproape un secol în urmă de 
către Sextil Pușcariu, dar care nu ajunsese între timp 
la anvergura celeia privind aromâna și, în mai mică 
măsură, meglenoromâna. Bibliografia acestui subiect 
cuprinde azi, de neignorat, exemplare prin siguranţa 
demersului analitic și precizia expunerii, articole 
şi studii precum Termeni istroromâni referitori la 
regnul animal. Ovine, caprine, cervide, în „Analele 
Universităţii din Timişoara”. Seria ştiinţe filologice, 
40 (2002), p. 83-92; Terminologia corpului în 
istroromână, în „Labola, Pola, 2003, p. 121-135; 
Dialectul istroromân.  Straturi etimologice, Editura 

Universităţii de Vest, Timișoara, 2010, p. 11-72, 
349-415; Formarea cuvintelor în dialectul istroro- 
mån, în „Fonetică şi dialectologie”, 30 (2011), p. 5- 
20; Elementul slav vechi din dialectul istroromân, 
în „Analele Universităţii « Alexandru loan Cuza» 
din laşi”, secţiunea Ille, Lingvistică, 58 (2012), 
p. 87-114; Note etimologice și lexicale istroromâne, în 
„Fonetică şi dialectologie”, 32 (2013), p. 185-191; 
etc. 

Opera scrisă şi participările sale la congrese ori la 
alte manifestări ştiinţifice naţionale și internaţionale 
au contribuit la formarea sau consolidarea unor mult 
preţuite legături intelectuale între reprezentanţi de 
seamă, din generaţii diferite, ai cercetării lingvistice 
şi filologice româneşti ori cu deschidere romanică din 
Germania, Italia, Austria, Serbia, Croaţia, Republica 


Moldova şi România. 

Vasile Frăţilă s-a distins mereu ca personalitate 
preocupată în primul rînd de acurateţea din expune- 
rea faptelor de limbă aduse în discuţie şi de adevărul 
acestora, sacrificînd, la rigoare, ritmul tihnit al unei 
conversații în care apărea un element cu care nu putea 
fi de acord. Este acesta un semn al deplinei înțelegeri 
a rostului fundamental al omului de ştiinţă, acela de 
a fi conştiinţa domeniului în care lucrează, cu fațete 
a căror lumină se răsfrînge, în ultimă instanţă, asupra 
umanității. 

La 30 martie 2020, Profesorul Vasile Frăţilă ar fi 
împlinit 80 de ani. Lasă în urmă, prin autoritatea ști- 
inţifică a operei și prin autoritatea morală desprinsă 
din atitudinea sa, un model exemplar de cercetător și 
de cadru didactic universitar. 


